দোস্তানা রাজ খোসলা পরিচালিত ১৯৮০ সালের ভারতীয় হিন্দি ভাষার মারপিটধর্মী নাট্য চলচ্চিত্র। সলিম-জাভেদ রচিত চলচ্চিত্রটি প্রযোজনা করেন যশ জোহর। এতে শ্রেষ্ঠাংশে অভিনয় করেন অমিতাভ বচ্চন, শত্রুঘ্ন সিনহা, জিনাত আমান এবং পার্শ্ব চরিত্রে অভিনয় করেন প্রেম চোপড়া, অমরিশ পুরি, হেলেন, ও প্রাণ। গল্পে দেখা যায় দুই বাল্যবন্ধু বিজয় (বচ্চন) একজন পুলিশ ও রবি (সিনহা) একজন আইনজীবী, বিজয় অপরাধীদের গেপ্তার করে এবং রবি আদালতে তাঁদের হয়ে লড়লেও তাঁর বন্ধুত্ব অটল থাকে, কিন্তু তাঁদের বন্ধুত্বের মধ্যে ফাটল ধরে যখন তাঁরা দুজনেই শীতলের (জিনাত) প্রেমে পড়ে। চলচ্চিত্রটির সঙ্গীতায়োজন করেন লক্ষ্মীকান্ত-প্যায়ারেলাল ও গীত রচনা করেন আনন্দ বকশী।  চলচ্চিত্রটি ১৯৮০ সালের ১৭ অক্টোবর ভারতে মুক্তি পায় এবং মুক্তির পর বক্স অফিসে ব্যবসা সফল হয় এবং সে বছরের সর্বোচ্চ আয়কারী চলচ্চিত্রের তালিকায় চতুর্থ স্থান লাভ করে। চলচ্চিত্রটি ২৮তম ফিল্মফেয়ার পুরস্কারে শ্রেষ্ঠ অভিনেতা-সহ ৪টি বিভাগে মনোনয়ন লাভ করে। দোস্তানা চলচ্চিত্রটি তামিল ভাষায় সত্তম (১৯৮৩) নামে পুনর্নির্মিত হয়, যেটিতে শ্রেষ্ঠাংশে অভিনয় করেন কমল হাসান ও শরৎ বাবু।  অভিনয়শিল্পীদল   অমিতাভ বচ্চন - সিআইডি ইনস্পেক্টর বিজয় বর্মা  শত্রুঘ্ন সিনহা - অ্যাডভোকেট রবি কাপুর  জিনাত আমান - শীতল সাহনি  প্রেম চোপড়া - দাগা  অমরিশ পুরি - বলবন্ত সিং  হেলেন - সিলভিয়া  প্রাণ - টনি  গজানন জগিরদর - হাইস্কুলের প্রিন্সিপাল  সজ্জন - রামনিকলাল তিওয়ারি  ত্রিলোক কাপুর - পুলিশ কমিশনার  ইফতেখার - আইনজীবী  কে. এন. সিং - জজ  পৈন্তাল - নারী উত্যক্তকারী  জগদীশ রাজ - ড্রাইভার  শরৎ সাক্সেনা - আলোকচিত্রশিল্পী  মোহন শেরি - দাগা'র লোক  কেশব রানা - দাগা'র লোক  ম্যাক মোহন - দাগা'র লোক  সুধীর - ইনস্পেক্টর শিন্দে  গোগা কাপুর - বলদেব সিং  ইউনুস পারভেজ - স্বর্ণ চোরাকারবারি  বিকাশ আনন্দ - ড. করমচন্দানি  রুবি মেয়ার - নান  সুধা চোপড়া - টেরিজা  মাস্টার রাজেশ বালেচা - জনি  রাজ কুমার কাপুর - সাহনি  নির্মাণ দোস্তানা প্রযোজক যশ জোহর প্রযোজিত প্রথম চলচ্চিত্র। তিনি শুরুতে চেয়েছিলেন চলচ্চিত্রটি পরিচালনা করবেন বিজয় আনন্দ, কিন্তু তাঁর ক্রমাগত বিলম্বের কারণে জোহর রাজ খোসলাকে চলচ্চিত্রটি নির্মাণের প্রস্তাব দেন। খোসলা চলচ্চিত্রটিতে একটি বড় পরিবর্তন আনেন। শুরুতে রবি চরিত্রের জন্য বিনোদ খান্নাকে ভাবা হয়েছিল, কিন্তু খোসলা তাঁর স্থলে শত্রুঘ্ন সিনহাকে স্থলাভিষিক্ত করেন। তিনি মনে করেন যদি বিনোদ খান্না রবি চরিত্রে অভিনয় করেন তবে জিনাত আমানের চরিত্রটি তার ইনস্পেক্টর প্রেমিককে বাঁচাতে আইনজীবীর সাথে সম্পর্কে জড়ানোর নৈতিক দ্বিধা সম্পূর্ণরূপে উপস্থাপন করা সম্ভব হত না। খোসলা বলেন পুরুষ হয়েও বিনোদ খান্নার দিক থেকে চোখ এড়ানো সম্ভব নয়, সেখানে জিনাতের চরিত্রটি তার দিক থেকে মুখ ফিরিয়ে নিবে তা বিশ্বাসযোগ্য হবে না।  সঙ্গীত দোস্তানা চলচ্চিত্রটির সঙ্গীতায়োজন করেন লক্ষ্মীকান্ত-প্যায়ারেলাল ও গীত রচনা করেন আনন্দ বকশী। ফার্স্টপোস্ট-এর গৌতম চিন্তামণি "দিল্লাগি নে দি হাওয়া" গানটিকে সলিম-জাভেদের লেখা চলচ্চিত্রের সবচেয়ে প্রণয়ধর্মী প্রেমের গান এবং "মেরে দোস্ত কিস্‌সা ইয়ে ক্যায়া হো গয়া" গানটিকে শোলে (১৯৭৫) চলচ্চিত্রের "ইয়ে দোস্তি" গানের পর দ্বিতীয় সেরা বন্ধুত্বের গান বলে গণ্য করেন।  পুরস্কার ও মনোনয়ন ২৮তম ফিল্মফেয়ার পুরস্কার  মনোনীত: শ্রেষ্ঠ অভিনেতা - অমিতাভ বচ্চন  মনোনীত: শ্রেষ্ঠ অভিনেতা - শত্রুঘ্ন সিনহা  মনোনীত: শ্রেষ্ঠ গীতিকার - আনন্দ বকশী (গান: "সালামত রহে দোস্তানা হামারা")  মনোনীত: শ্রেষ্ঠ পুরুষ নেপথ্য কণ্ঠশিল্পী - মোহাম্মদ রফি (গান: "মেরে দোস্ত কিস্‌সা ইয়ে ক্যায়া হো গয়া"  তথ্যসূত্র  বহিঃসংযোগ     বিষয়শ্রেণী:১৯৮০-এর চলচ্চিত্র বিষয়শ্রেণী:১৯৮০-এর দশকের উর্দু ভাষার চলচ্চিত্র বিষয়শ্রেণী:১৯৮০-এর দশকের হিন্দি ভাষার চলচ্চিত্র বিষয়শ্রেণী:১৯৮০-এর বন্ধু সম্পর্কিত চলচ্চিত্র বিষয়শ্রেণী:১৯৮০-এর মারপিটধর্মী নাট্য চলচ্চিত্র বিষয়শ্রেণী:উর্দু ভাষার ভারতীয় চলচ্চিত্র বিষয়শ্রেণী:ভারতীয় বন্ধু সম্পর্কিত চলচ্চিত্র বিষয়শ্রেণী:ভারতীয় মারপিটধর্মী নাট্য চলচ্চিত্র বিষয়শ্রেণী:রাজ খোসলা পরিচালিত চলচ্চিত্র বিষয়শ্রেণী:লক্ষ্মীকান্ত-প্যায়ারেলাল সুরারোপিত চলচ্চিত্র বিষয়শ্রেণী:সলিম-জাভেদের চিত্রনাট্য সংবলিত চলচ্চিত্র বিষয়শ্রেণী:অন্য ভাষায় পুনর্নির্মিত উর্দু চলচ্চিত্র বিষয়শ্রেণী:অন্য ভাষায় পুনর্নির্মিত হিন্দি চলচ্চিত্র